Efter fem års arbejde og trecifret millionregning: Regioner og kommuner dropper nyt sygesikringssystem

It-systemet Praksys skulle blandt andet give regionerne bedre mulighed for at kontrollere, om de regninger, de modtager fra læger, fysioterapeuter og andre praktiserende sundhedspersoner, rent faktisk svarer til de ydelser, der leveres. Nu er projektet lagt i graven efter fem års arbejde.

De danske regioner og kommuner har efter fem års arbejde valgt at droppe udviklingen af et nyt sygesikringssystem til administration af praksissektoren.

DXC Technology vandt et udbud på løsningen tilbage i 2014, men som Version2 tidligere har beskrevet, har arbejdet i en lang periode ligget stille på grund af uenigheder mellem leverandøren og det offentlige.

Og nu er projektet altså dødt.

»Regionerne og kommunerne har truffet beslutning om, at Regionerne, kommunerne og DXC Technology stopper samarbejdet om udviklingen af Praksys.dk - et nyt it-system til praksissektoren, som skulle administrere udbetaling og registrering af sygesikringsydelser samt administrere borgernes lægevalg og udstedelse af sundhedskort,« skriver projektets styreguppeformand, Martin Magelund, og DXC-direktør Henrik Wieland i en orientering sendt til Version2.

»Arbejdet med projektet har frem til dato fordret en betydelig indsats på begge sider af bordet. På trods heraf har der ikke været den nødvendige fremdrift i projektet, som derfor går ind i en ny fase, hvor den nationale styregruppe på vegne af regionerne og kommuner sammen med DXC Technology drøfter vilkårene for afviklingen af samarbejdet.«

Skulle have været færdigt i 2016

Praksys skulle oprindeligt have været færdigt i 2016, men så sent som i december 2018 meldte regionerne ud, at man havde brug for en saltvandsindsprøjtning på 112 millioner kroner for overhovedet at holde projektet kørende.

Dermed kom budgettet op på minimum 276 millioner kroner.

Siden har projektet ligget mere eller mindre stille uden hverken tidsplan eller økonomisk overblik på grund af uenigheder om, hvem der havde ansvaret for at rette en række kritiske fejl i systemet, og i maj måned i år, blev der nedsat et konfliktråd.

I starten af november kunne Version2's søstermedie DigiTech fortælle, at der var 142 udestående fejl i systemet, ligesom parterne end ikke kunne blive enige om præmisserne for konfliktløsning.

Starter forfra

Beslutningen om at droppe Praksys betyder, at regioner, kommuner og praktiserende læger må køre videre med det aldrende system Notus, der også leveres af DXC.

Det betyder blandt andet, at regionerne ikke ordentligt kan kontrollere, om de regninger, de modtager fra læger, fysioterapeuter og andre praktiserende sundhedspersoner, rent faktisk svarer til de ydelser, der leveres.

Det problem satte Rigsrevisionen fokus på i en beretning helt tilbage i august 2012.

»De nuværende rammer giver ikke regionerne tilfredsstillende muligheder for at kontrollere og følge op på aktiviteter og udgifter i praksissektoren,« hedder det i beretningen.

Nu starter regioner og kommuner forfra og går i gang med et nyt projekt fra bunden.

»DXC leverer fortsat det nuværende system til afregning og registrering i praksissektoren; Notus. Hverdagen fortsætter således indtil videre som i dag, hvor Notus er det bærende system,« skriver Region Hovedstaden.

»Regioner og kommuner er nu gået i gang med at udarbejde et nyt projektgrundlag, der kan levere på de ambitioner, som projektet oprindeligt blev igangsat med.«